b'\n_START_ARTICLE_\nFuturizem\n_START_PARAGRAPH_\nFutur\xc3\xadzem (latinsko futurum - prihodnost) je umetni\xc5\xa1ka smer 20. stoletja._NEWLINE_Njegove za\xc4\x8detke lahko postavimo v Italijo. Leta 1909 je Filippo Tommaso Marinetti v Parizu izdal Futuristi\xc4\x8dni manifest. V njem je radikalno zanikal tradicijo, zavzemal se je za mo\xc4\x8d, hitrost, gibanje, nasilje, vojno, industrializirano civilizacijo ter tehniko. Italijanski futurizem je vnesel nekaj formalnih novosti (osvobojena beseda, razbita skladnja), ni pa ustvaril pomembnih literarnih del. Povezal se je s fa\xc5\xa1izmom. _NEWLINE_V Rusiji se je futurizem razvil po letu 1911 in trajal do smrti Vladimirja Vladimirovi\xc4\x8da Majakovskega, 1930. Socialna borbenost je povezala ruske futuriste z oktobrsko revolucijo. Poudarjali so avtonomijo umetnosti in jezikovno eksperimentiranje - od uvajanja neologizmov in vulgarizmov v pesni\xc5\xa1ki jezik do \xc2\xbbzaumnega jezika\xc2\xab. V povezavi z drugimi umetnostmi so pozivali, naj se umetnost zlije z \xc5\xbeivljenjem. Ruski futurizem je ustvaril novo poetiko, ki je temeljila na disonanci, razviti metaforiki in toni\xc4\x8dnem verzu.'